
וועדת ערר לפי חוק הנכים תגמולים ושיקום תשי"ט 1959,  פסק הדין עוסק בעניין זכאותה של חיילת שחלתה במהלך שירותה הצבאי לתגמולים ממשרד הביטחון. 
מספר תיק:  56023-12-21
סוג ההליך: מינהלי לפי חוק הנכים (תגמולים ושיקום)  תשי"ט - 1959 [נוסח משולב].
הרכב: חברי הועדה השופטת( דימ.) יעל אחימן יו"ר, ד"ר הדר ירדני חברה, עו"ד אוריאל דרייפוס, חבר.
בית משפט: בית משפט השלום בירושלים. 
מועד פסק הדין: 12.8.24 
   תקציר פסק הדין בעניין פלונית נ' קצין התגמולים של משרד הביטחון :
פסק הדין שניתן בימים אלה  בע"נ 56023-12-21 עוסק  בערר של חיילת, שחלתה בעת שירותה הצבאי בדיכאון, בשלו שוחררה משירות טרם זמנה. פנייתה לתגמולים בגין מחלתה נדחתה לאחר שמשרד הביטחון באמצעות קצין התגמולים סרב להכיר בזכאותה לתגמולים על פי החוק. סירובו של משרד הביטחון להכיר במערערת כמי שלקתה בדיכאון עקב שירותה הצבאי, נסמך על אבחנה רפואית שונה, שלפיה לקתה המערערת בהפרעת אכילה (אנורקסיה) עוד בנעוריה, ומחלתה הוסתרה משלטונות הצבא בעת גיוסה. בהכרעתו זו הסתמך קצין התגמולים על חוות דעת רפואית מייעצת של מומחית, שאליה הפנה את המערערת לבדיקת מצבה הרפואי וזיקתו לתנאי שירותה בצבא. 
בפסק הדין שניתן, קבעו חברי הועדה שדנו בערר, כי המומחית מטעם קצין התגמולים, שגתה באבחנתה את המערערת כמי שחלתה בהפרעת אכילה, תוך שהיא מתעלמת מן הנתונים המדעיים והאובייקטיביים שנוגעים למצבה של המערערת, הגם שאלה הונחו בפניה וסתרו את מסקנותיה. 
בפסק הדין שניתן, קבעו חברי הועדה כי המומחית שחוות דעתה משמשת את קצין התגמולים בהחלטותיו, פעלה באופן שאינו עולה בקנה אחד עם הסטנדרטים המקצועיים המקובלים בעולם הרפואה. 
בתוך כך, הביעו חברי הועדה את דאגתם מכך שנוכחו כי שיטת העבודה של קצין התגמולים במשרד הביטחון, בכל מה שנוגע למינוי המומחים המייעצים לו בהחלטתו, ודרכי עבודתם, אינם מניחים את הדעת. עוד ציינו חברי הועדה, כי לא פעם נמצא שחוות הדעת המייעצות, שעליהן סומך קצין התגמולים בהחלטותיו, אינן עומדות ברף הנדרש מבחינת כלי העזר והמדדים האובייקטיביים והמדעיים, העומדים לרשותם. עוד התריעו חברי הועדה, כנגד המצב הקיים שבו מומחים, הממונים על ידי קצין התגמולים, מתקשים להתמודד עם ההטיה המובנית לתוך שיטת מינויים וכך הם אומרים:
  " אנו חוששים, כי המומחית מטעם המשיב, הנותנת חוות דעת באופן קבוע למשיב (ברציפות מאז 2016, לפי עדותה עמ' 83 לפרוטוקול יום 9.5.24 שורות  4-5), מצויה מלכתחילה בפוזיציה, הפוגעת ביכולתה ליתן חוות דעת מקצועית, ללא הטיה. פעם אחר פעם אנו נתקלים, כבית דין מנהלי, בתופעה של בדיקה וחוות דעת שטחיות, שאינן נשענות על בדיקות עזר ומדדים אובייקטיביים, והן אלה המשמשות את  קצין התגמולים בהחלטותיו. עובדה מצערת, שעליה עמדנו בפסק הדין ומעידה על הטייתה, נוגעת לכך שהמומחית מיהרה לחתום את חוות דעתה, יום לאחר בדיקתה את המערערת. היא עשתה זאת, על פי הודאתה המפורשת לפרוטוקול,  לפני שהובאו בפניה  כל המסמכים שהיא עצמה ראתה אותם כרלוונטיים, ואף ודרשה את הבאתם. מדוע נהגה כך? זאת לא נדע. אבל ידענו גם ידענו את סיבלה של המערערת ואת סבל משפחתה שאותו גוללו בצניעות ובאצילות באולם הדיונים". 

לאור השיקולים שפורטו בהרחבה בפסק הדין שניתן בערר, נקבע כי החלטתו של קצין התגמולים בטלה וכי המערערת תוכר כמי שנפגעה עקב שירותה הצבאי ותזכה בכל ההטבות המוקנות לנפגעים על פי חוק. 
חשיבותו של פסק הדין, המצביע על כשלים מבניים שדבקו בעבודת קצין התגמולים, המכריע  בגורלם של אנשי כוחות הביטחון, אינה מוטלת בספק וראוי להשמיע ולהדהד את השלכותיהם של כשלים כאלה על אלה שנפגעו במהלך שירותם הבטחוני וכך  כותבים חברי הועדה בהקשר זה: 

"איננו יכולים לעשות עבודתנו נאמנה אם לא נוסיף ונאמר, כי לדעתנו התנהלותו של המשיב בעניין זה כמכלול הינה מדאיגה, אם לנקוט לשון המעטה. לא היה לדעתנו מקום להעביר את המערערת ומשפחתה, את סאגת הייסורים של דיונים וחקירות ממושכים. התמודדותה הכנה, עם מופעי וחיבוטי הנפש של גיל ההתבגרות, נצבעו על ידי קצין התגמולים והמומחית מטעמו– באופן לא הוגן ומוטה. כל זאת, כאשר לאחר מכן, היה עליה להתמודד בנוסף,  עם מוראותיה והשלכותיה של המלחמה הנוראית הזאת, על משפחתה".  

 בימים אלה, שבהם אנו מצויים בעיצומה של הלחימה ובימים שיבואו אחרי המלחמה ובהם יידרש קצין התגמולים להיקף גדל והולך של תביעות מסוגים שונים על רקע מאפייניה הייחודיים של המלחמה הנוכחית, ראוי כי קונספציות קיימות בעניין  דרכי עבודתו של קצין התגמולים תיבחנה מחדש. כל זאת על מנת למנוע סבל מיותר מאלה ששירתו את המדינה אך איתרע מזלם והם נפגעו בשל כך.  
עותק פסק הדין מצורף בזאת. 

